ddrg/super_eurlex huggingface dataset:
KIRJALLINEN KYSYMYS E-1431/00 esittäjä(t): Glenys Kinnock (PSE) komissiolle. Muuntogeeniset organismit.



Virallinen lehti nro 089 E , 20/03/2001 s. 0040 - 0040



KIRJALLINEN KYSYMYS E-1431/00 esittäjä(t): Glenys Kinnock (PSE) komissiolle (5. toukokuuta 2000) Aihe: Muuntogeeniset organismit Mitä toimia komissio aikoo esittää varmistaakseen, että eurooppalaisille tiedotetaan asianmukaisesti muuntogeenisistä lajikkeista, joita parhaillaan testataan ja tutkitaan kussakin jäsenvaltiossa sen ratkaisemiseksi, otetaanko nämä lajikkeet direktiivin 70/457/ETY(1) mukaisiin kansallisiin luetteloihin? (1) EYVL L 225, 12.10.1970, s. 1. Davis Byrnen komission puolesta antama vastaus (24. heinäkuuta 2000) Yhteisön siemenlainsäädännön mukaisesti testattavia geneettisesti muunnettuja lajeja koskevien tietojen julkaiseminen on jäsenvaltioiden vastuulla. Jäsenvaltiot vastaavat myös kasvilajikkeiden virallisesta hyväksynnästä viljelykasvilajien yleisestä lajikeluettelosta 29. syyskuuta 1970 annetun neuvoston direktiivin 70/457/ETY(1) nojalla ja näiden kasvilajikkeiden sisällyttämisestä kansallisiin lajikeluetteloihin. Kuten elintarviketurvallisuutta koskevan valkoisen kirjan(2) liitteessä olevassa 75 kohdassa on todettu, komissio tulee tekemään ehdotuksen geneettisesti muunnettujen kasvilajikkeiden ympäristöriskiarviointien eritysedellytyksistä, jotka tulevat vastaamaan niitä edellytyksiä, jotka on vahvistettu geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetussa neuvoston direktiivissä 90/220/ETY(3), sellaisena kuin se on muutettuna. Tässä yhteydessä komissio harkitsee geneettisesti muunnettujen lajien kasviaineistolla tehtäviä testejä ja kokeita koskevia tiedotustoimenpiteitä. (1) EYVL L 225, 12.10.1970. (2) KOM(1999) 719 lopullinen. (3) EYVL L 117, 8.5.1990.
KIRJALLINEN KYSYMYS E-2113/00 esittäjä(t): Luis Berenguer Fuster (PSE) komissiolle. Espanjan Tribunal de Defensa de la Competencian antama suositus kilpailuun siirtymisestä sähköalalla.



Virallinen lehti nro 081 E , 13/03/2001 s. 0145 - 0146



KIRJALLINEN KYSYMYS E-2113/00 esittäjä(t): Luis Berenguer Fuster (PSE) komissiolle (30. kesäkuuta 2000) Aihe: Espanjan Tribunal de Defensa de la Competencian antama suositus kilpailuun siirtymisestä sähköalalla Kuten komissio tietää, Tribunal de Defensa de la Competencia (TDC) suositti Espanjan hallitusta olemaan hyväksymättä Espanjan kolmanneksi ja neljänneksi suurimpien sähköyhtiöiden Unión Fenosan ja Hidrocantábricon fuusiota. Raportissaan TDC katsoi, että sähköntuotantoalalla Espanjassa ei ole todellista kilpailua, sillä markkinoilla vallitsee suljettu oligopolitilanne ja tilanne jatkunee samanlaisena vielä pitkään. Miten komissio ottaa huomioon Espanjan kilpailua puolustavan elimen kannan tehdessään perustamissopimuksen 87 artiklan mukaista arviota CTC-järjestelyn seurauksista sähkömarkkinoiden kilpailulle? Aikooko komissio esittää TDC:n kannasta poikkeavan mielipiteen ja katsoa, että siirtyminen kilpailuun on todella käynnissä, mikä pitää ottaa huomioon CTC-tukia maksettaessa? Miten komissio luulee, että 1,3 biljoonan pesetan tuen myöntäminen neljälle yritykselle, jotka muodostavat suljetun oligopolin, jossa kilpailua ei ole tällä hetkellä eikä todennäköisesti myöskään tulevaisuudessa, voisi hyödyttää kilpailua tai espanjalaisia kuluttajia? Mario Montin komission puolesta antama vastaus (13. syyskuuta 2000) Komissio arvioi kansallisten toimenpiteiden soveltuvuutta yhteismarkkinoille valtiontukia koskevien EY:n perustamissopimuksen määräysten sekä asiaa koskevan käytännön mukaisesti kaikkien käytettävissään olevien tietojen perusteella riippumatta siitä, ovatko ne kansallisten viranomaisten toimittamia vai eivät. Lopullisen päätöksen komissio laatii tietenkin oman harkintavaltansa mukaan. Koska komissio ei ole vielä tehnyt päätöstä Espanjan sähkömarkkinoiden kilpailuun siirtymisen kustannuksia koskevassa asiassa (CTC), se ei voi toistaiseksi antaa lausuntoa siitä, onko päätös samansuuntainen kuin Espanjan Tribunal de Defensa de la Competencian (TDC) kanta. Komissio haluaa kuitenkin huomauttaa, että TDC:n lausunto liittyy keskittymien kansalliseen valvontaan, kun taas komission päätös on osa valtiontukien valvontaa yhteisössä. Näin ollen komissio ottaa päätöstä tehdessään huomioon mm. sähkömarkkinoiden vapauttamisen, joka on toteutettu sähkön sisämarkkinoita koskevista yhteisistä säännöistä 19 päivänä joulukuuta 1996 annetun Euroopan parlamentin ja neuvoston direktiivin 96/92/EY(1) tultua voimaan. Direktiivissä esitetyt yhteiset säännöt ovat olennaisia arvioitaessa kilpailuun siirtymisen kustannuksiin myönnettyjä tukia. Komission mielestä myös kolmanteen kysymykseen vastaaminen on ennenaikaista niin kauan kuin se ei ole tehnyt asiassa lopullista päätöstä. Komissio perustelee päätöksensä. (1) EYVL L 27, 30.1.1997.
KIRJALLINEN KYSYMYS P-2326/00 esittäjä(t): Ursula Stenzel (PPE-DE) komissiolle. Puolan kilpailun suojaamista ja kuluttajansuojaa koskevan lainsäädäntöluonnoksen yhdenmukaisuus yhteisön säännöstön kanssa.



Virallinen lehti nro 089 E , 20/03/2001 s. 0183 - 0184



KIRJALLINEN KYSYMYS P-2326/00 esittäjä(t): Ursula Stenzel (PPE-DE) komissiolle (30. kesäkuuta 2000) Aihe: Puolan kilpailun suojaamista ja kuluttajansuojaa koskevan lainsäädäntöluonnoksen yhdenmukaisuus yhteisön säännöstön kanssa Puolan parlamentti hyväksyy lähiaikoina kilpailun suojaamista ja kuluttajansuojaa koskevan lainsäädäntötekstin, joka sisältää myös tärkeitä teollisoikeuksia koskevia säännöksiä. Luonnos sisältää kuitenkin erään säännöksen, joka ei näytä sopivan yhteen teollisoikeuksia koskevien kansainvälisten säännösten kanssa. Kyse on 332 a artiklasta, jossa säädetään tavaramerkkioikeuksien siirtämisestä kotimaisille tuottajille, jos kyseinen tavaramerkki on ollut käytössä keskeytyksettä viimeiset 10 vuotta ennen lain voimaantuloa. Voiko komissio ilmoittaa: - Onko lain 332 a artiklan säännös yhdenmukainen Euroopan unionista tehdyn sopimuksen ja yleensäkin yhteisön oikeuden kanssa? - Miten Puolan kanssa käytävät liittymisneuvottelut jatkuvat tämän aiheen osalta, jos Puolan parlamentti hyväksyy edellä mainitun kilpailun suojaamista ja kuluttajansuojaa koskevan lain? Günter Verheugenin komission puolesta antama vastaus (25. heinäkuuta 2000) Puolan parlamentti hyväksyi 30. kesäkuuta 2000 viimeisessä käsittelyssään uuden teollisoikeuksia koskevan lain, mukaan luettuna kyseinen säännös. Puolaa koskevien Eurooppa-sopimukseen perustuvien velvoitteiden osalta komissio toteaa alustavan tutkimuksensa perusteella, että kyseinen lainmuutos koskee tarkkaan ottaen pikemmin omistusoikeutta (tavaramerkin haltijuus) kuin teollisoikeuksia (onko tavaramerkki suojattu). Yksityiset omistusoikeudet eivät kuulu Eurooppa-sopimuksen eikä yhteisön sopimusten soveltamisalaan (EY:n perustamissopimuksen 295 artikla (entinen 222 artikla)). Kysymys kuuluu siis pikemminkin kansallisen kuin yhteisön oikeuden piiriin.
KIRJALLINEN KYSYMYS E-1113/00 esittäjä(t): Lord Inglewood (PPE-DE) komissiolle. Yhdistyneen kuningaskunnan vuoden 1994 arvonlisäverolain soveltamisalan laajentaminen.



Virallinen lehti nro 053 E , 20/02/2001 s. 0076 - 0076



KIRJALLINEN KYSYMYS E-1113/00 esittäjä(t): Lord Inglewood (PPE-DE) komissiolle (11. huhtikuuta 2000) Aihe: Yhdistyneen kuningaskunnan vuoden 1994 arvonlisäverolain soveltamisalan laajentaminen Olisiko komissiolla mitään sitä vastaan, että Yhdistyneen kuningaskunnan vuoden 1994 arvonlisäverolain 33 § laajennettaisiin koskemaan valtion rahoittamia museoita ja gallerioita, joiden omaisuudenhoitajat ovat Yhdistyneen kuningaskunnan hallituksen nimittämiä? Frederik Bolkesteinin komission puolesta antama vastaus (19. toukokuuta 2000) Yhdistyneen kuningaskunnan vuoden 1994 arvonlisäverolain 33 pykälällä otettiin käyttöön veronpalautusjärjestely, jonka mukaan tuotantopanoksista maksettu arvonlisävero, jota tavanomaisessa arvonlisämenettelyssä ei makseta takaisin, palautetaan tietyille paikallisviranomaisille ja ministeriöille. Kyseessä on eri julkiselinten välinen rahoitusjärjestely, joka ei ole ristiriidassa yhteisen eurooppalaisen arvonlisäverojärjestelmän kanssa, vaan sitä voidaan pitää tietyille paikallisviranomaisille ja ministeriölle myönnettävänä tukena. On brittiviranomaisten asia määritellä, mitkä elimet kuuluvat Yhdistyneen kuningaskunnan vuoden 1994 arvonlisäverolain 33 pykälän soveltamisalaan.
KIRJALLINEN KYSYMYS E-1088/00 esittäjä(t): Antonio Tajani (PPE-DE) komissiolle. Iranin viranomaisten 13 Iranin juutalaista vastaan vireille panema oikeudenkäynti.



Virallinen lehti nro 053 E , 20/02/2001 s. 0069 - 0069



KIRJALLINEN KYSYMYS E-1088/00 esittäjä(t): Antonio Tajani (PPE-DE) komissiolle (7. huhtikuuta 2000) Aihe: Iranin viranomaisten 13 Iranin juutalaista vastaan vireille panema oikeudenkäynti Iranin viranomaiset ovat ilmoittaneet, että Shirazin kaupungin 13 Iranin juutalaisen vastainen oikeudenkäynti alkaa 13. huhtikuuta 2000. Heitä syytetään vakoilusta sionistihallitukselle ja Yhdysvalloille sekä maailmanlaajuisesta ylimielisyydestä. Israel ja Yhdysvallat ovat järjestelmällisesti kieltäneet minkäänlaisten suhteiden olemassaolon syytettyihin. Tästä huolimatta sekä aikaisempien samankaltaisten tapausten perusteella on olemassa suuri vaara, että Teheranin tuomioistuin julistaa syytetyille kuolemanrangaistuksen. Mitä toimia Euroopan komissio aikoo käynnistää, jotta varmistetaan perustavanlaatuisten ihmisoikeuksien kunnioitus sekä oikeudenkäynnin asianmukaisuus ottaen huomioon, etteivät syytettyjen vankeusolosuhteet ja oikeudenkäynnin yksityiskohdat vastaa oikeuden toteutumisen edellyttämiä vähimmäissäännöksiä? Voiko komissio vaatia Teheranin hallitukselta, että se sallisi komission ja/tai Euroopan parlamentin tarkkailijoiden läsnäolon, jolloin he voisivat valvoa syytettyjen oikeuksien todellista toteutumista sekä sitä, että oikeudenkäynti perustuu oikeudenmukaisuuteen? Christopher Pattenin komission puolesta antama yhteinen vastaus kirjallisiin kysymyksiin E-1088/00, E-1209/00 ja E-1251/00 (24. toukokuuta 2000) Komissio seuraa tiiviisti Iranin ihmisoikeustilannetta. EU huolehtii siitä, että ihmisoikeuskysymykset ovat keskeisellä sijalla Iranin kanssa käytävässä kaikenkattavassa vuoropuhelussa. Sekä EU että yksittäiset jäsenvaltiot ovat viime vuoden aikana toteuttaneet toimenpiteitä vakoilusta syytettyjen ja Shirazissa pidätettyinä olevien 13 Iranin juutalaisen ja 8 muslimin johdosta. Iranin edustajat ovat vakuuttaneet, että kyseiset henkilöt saavat oikeudenmukaisen ja avoimen oikeudenkäynnin, ja Iranin viranomaiset ovat varmasti tietoisia siitä, että oikeuden kielteisestä päätöksestä seuraisi voimakas kansainvälinen reaktio. Pidätetyistä juutalaisista kolme vapautettiin hiljattain takuita vastaan. EU on toistuvasti ottanut Iranin viranomaisten kanssa puheeksi sen, miten tärkeää on varmistaa oikeudenmukainen ja avoin oikeudenkäynti mukaan luettuna pidätettyjen oikeudellinen edustus. On sääli, ettei aiempia lupauksia avoimesta oikeudenkäynnistä ole lunastettu. Vaikka Iranin hallitus on edelleen herkkä kansainväliselle painostukselle, on syytä välttää luomasta vaikutelmaa ulkomaiden puuttumisesta asiaan, koska se ei olisi pidätettyjen edun mukaista. Tätä taustaa vasten on selvää, että oikeudenkäynnin tulos sekä kansainvälisen yhteisön arvio oikeudenkäyntiprosessista määrittelevät sen, mihin suuntaan suhteet Iranin kanssa kehittyvät.
KIRJALLINEN KYSYMYS E-2441/00 esittäjä(t): Camilo Nogueira Román (Verts/ALE) komissiolle. Luontotyyppien suojelusta annetun neuvoston direktiivin 92/43/ETY mahdollinen laiminlyöminen.



Virallinen lehti nro 081 E , 13/03/2001 s. 0200 - 0200



KIRJALLINEN KYSYMYS E-2441/00 esittäjä(t): Camilo Nogueira Román (Verts/ALE) komissiolle (19. heinäkuuta 2000) Aihe: Luontotyyppien suojelusta annetun neuvoston direktiivin 92/43/ETY mahdollinen laiminlyöminen Espanjan valtio on ehdottanut, että Galiciassa, Barreiron ja Ribadeon kuntien välissä sijaitseva As Catedraisin ranta-alue liitettäisiin eurooppalaiseen Natura 2000 -verkostoon, minkä myötä alueesta tulisi yleisen suojelun alainen luontokohde. Tästä näkökulmasta tarkasteltuna tuntuu luonnolliselta, että liikeyritysten perustamiseen alueelle suhtaudutaan epäilevästi, koska yritysten toiminta voi aiheuttaa ristiriitoja rantaan ja sen ympäristöön kohdistettujen toimien kanssa. Galician ympäristön laadusta vastaava virasto ei kuitenkaan antanut tarvittavaa lausuntoa erään ravintolan toimiluvasta, jota anottiin maaliskuussa 1999. Onko komissio tietoinen tästä Galician hallituksen asenteesta? Aikooko komissio tutkia asiaa ja ryhtyä toimiin luontotyyppien suojelusta annetun neuvoston direktiivin 92/43/ETY(1) laiminlyömisen torjumiseksi? (1) EYVL L 206, 22.7.1992, s. 7. Margot Wallströmin komission puolesta antama vastaus (7. syyskuuta 2000) Komissio ei ole tietoinen parlamentin jäsenen mainitsemasta asiasta. Luvan antaminen ravintolan avaamiseen alueella, jonka sisällyttämistä Natura 2000 -verkkoon on ehdotettu, kuuluu kansallisten viranomaisten toimivaltaan. Parlamentin jäsenen antamien tietojen perusteella komissiolla ei ole mitään syytä epäillä, että mainitulla hankkeella olisi merkittäviä vaikutuksia alueeseen. Ainoastaan tällaisessa tapauksessa voitaisiin soveltaa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY säännöksiä.
KIRJALLINEN KYSYMYS E-2105/00 esittäjä(t): Struan Stevenson (PPE-DE) komissiolle. Ranskalaisten ja espanjalaisten harjoittaman troolipyynnin valaille aiheuttama uhka.



Virallinen lehti nro 089 E , 20/03/2001 s. 0150 - 0150



KIRJALLINEN KYSYMYS E-2105/00 esittäjä(t): Struan Stevenson (PPE-DE) komissiolle (30. kesäkuuta 2000) Aihe: Ranskalaisten ja espanjalaisten harjoittaman troolipyynnin valaille aiheuttama uhka Tietääkö komissio, että etenkin ranskalaisten ja espanjalaisten harjoittama troolipyynti uhkaa vakavalla tavalla valaita? Ekö komission tulisi pyrkiä suojelemaan merinisäkkäitä samalla tavoin kuin ihmisravinnoksi pyydettäviä kaloja, kun otetaan huomioon, että kestävä kalatalous on eräs yhteisen kalastuspolitiikan päätavoitteista? Aikooko komissio ehdottaa varhaisen vaiheen aloitteen käynnistämistä tämän toteuttamiseksi? Franz Fischlerin komission puolesta antama vastaus (24. heinäkuuta 2000) Komissio on täysin tietoinen ilmoituksista noin 350 delfiinin rantautumisesta Biskajanlahdella ja pienemmän määrän rantautumisesta Lounais-Englannin rannikolla aiemmin tänä vuonna. Komissio on myös tietoinen siitä, että tiedotusvälineet ovat katsoneet, että rantautumisten syynä ovat olleet pelagisia trooleja käyttäneet espanjalaiset ja ranskalaiset alukset. Tässä yhteydessä on todettava, että Espanjan kansallisessa lainsäädännössä kielletään pelagisten troolien käyttö espanjalaisilta aluksilta. Komissio katsoo, että valaiden asianmukaisen suojelutason varmistamiseksi on löydettävä sopivat keinot. Kesäkuun 16. päivänä 2000 pidetyssä neuvoston kokouksessa komissio ilmaisi syvän huolestumisensa tästä ja muista samankaltaisista aiheista. Komissio ottaa hyvin pian yhteyttä jäsenvaltioihin ja pyytää niitä lähettämään tiedot jäsenvaltioiden maassaan toteuttamista tai suunnittelemista toimista. Lisäksi kalastuksesta vastaava komissaari ilmaisi aikomuksensa asettaa uudet tutkimukset etusijalle ja harkita, mitä voitaisiin tehdä lähitulevaisuudessa.
KIRJALLINEN KYSYMYS E-1761/00 esittäjä(t): Daniela Raschhofer (NI) komissiolle. Kreikassa pidetyt vaalit / Olympic Airwaysin kampanja.



Virallinen lehti nro 072 E , 06/03/2001 s. 0110 - 0111



KIRJALLINEN KYSYMYS E-1761/00 esittäjä(t): Daniela Raschhofer (NI) komissiolle (31. toukokuuta 2000) Aihe: Kreikassa pidetyt vaalit / Olympic Airwaysin kampanja Kreikassa pidettiin vaalit sunnuntaina 9. huhtikuuta 2000. Ulkomailla asuvat kreikkalaiset eivät kuitenkaan voi äänestää postitse, joten Olympic Airways -lentoyhtiö käynnisti kampanjan, jonka aikana lentolippuja myytiin erittäin edulliseen hintaan, jotta mahdollisimman monet heistä pystyivät osallistumaan vaaleihin. 1. Onko komissio tietoinen tästä asiasta? 2. Voiko komissio ilmoittaa, koskiko tämä tarjous vain Kreikan kansalaisia vai pääsivätkö kaikki unionin kansalaiset osallisiksi näistä alennushintaisista lentolipuista? 3. Voiko komissio ilmoittaa, mikä taho maksoi normaalihintaisen ja alennushintaisen lentolipun välisen erotuksen ja kuinka suuri tämä erotus oli? 4. Mitä lentoreittejä tämä kampanja koski? 5. Katsooko komissio, että tämä menettelytapa vääristää kilpailua? Loyola de Palacion komission puolesta antama vastaus (18. heinäkuuta 2000) Lentoliikenteen kuljetus- ja rahtimaksuista 23. heinäkuuta 1992 annetusta neuvoston asetuksessa (ETY) N:o 2409/92(1) säädetään, että lentoyhtiöt voivat vapaasti määritellä kuljetusmaksunsa. Koska ulkomailla asuvien Kreikan kansalaisten on äänestettävä Kreikassa, kyseessä oli komission käsityksen mukaan tilauslentojärjestely lentoyhtiön ja poliittisten puolueiden välillä. Komissio tutkii parhaillaan kyseistä tilauslentojärjestelyä sen määrittelemiseksi, oliko se vastoin yhteisön lainsäädäntöä. Komissio on kirjoittanut sekä Kreikan hallitukselle että Olympic Airways -lentoyhtiölle asiasta tarkoituksenaan saada selville, oliko järjestely asianmukainen, kun otetaan huomioon muut samoihin Kreikassa sijaitseviin kohteisiin lentävät yhtiöt. (1) EYVL L 240, 24.8.1992.
KIRJALLINEN KYSYMYS E-2258/00 esittäjä(t): Lord Inglewood (PPE-DE) komissiolle. 296 artiklan tarkistus.



Virallinen lehti nro 081 E , 13/03/2001 s. 0182 - 0183



KIRJALLINEN KYSYMYS E-2258/00 esittäjä(t): Lord Inglewood (PPE-DE) komissiolle (7. heinäkuuta 2000) Aihe: 296 artiklan tarkistus Aikooko komissio ehdottaa hallitustenväliselle konferenssille Euroopan parlamentin 15. kesäkuuta 2000 antaman päätöslauselman (Lalumièren mietintö) 23 kohdan mukaisesti 296 artiklan tarkistamista Nizzan sopimuksessa ja tämän artiklan muuttamista entistä joustavammaksi sotatarvikkeiden yhteismarkkinoiden luomiseksi? Christopher Pattenin komission puolesta antama vastaus (4. elokuuta 2000) Monet pitävät Euroopan yhteisön perustamissopimuksen 296 artiklaa (entinen 223 artikla), jolla jäsenvaltioille annetaan lupa olla soveltamatta yhteistä kilpailuoikeutta puolustusteollisuuteensa, yhä enemmän esteenä eurooppalaisen puolustusteollisuuden kehittämiselle. Artiklan mahdollistama kansallisia poikkeuksia koskeva määräys oli perusteltu aikana, jolloin eurooppalainen puolustus ei vielä ollut näköpiirissä, mutta nykyään se voi joskus olla tehoton. Yhteisön tuomioistuin pyrkii yhä enemmän rajoittamaan kyseisen artiklan tulkintaa erityisesti 16. syyskuuta 1999 antamallaan tuomiolla (C414/97, komissio v. Espanja). Perustamissopimuksen yleisiä oikeussääntöjä sovelletaan kyseisessä artiklassa tarkoitettuihin tuotteisiin ja jäsenvaltion, joka pyytää poikkeusta, on esitettävä todisteet siitä, että poikkeus on perusteltu. Vaikka komission tulkinta on sama kuin tuomioistuimen, komissio on tietoinen pelissä olevista panoksista ja kyseisen artiklan herättämästä keskustelusta. Sen vuoksi komissio tarkastelee tällä hetkellä mahdollisuutta esittää kyseistä artiklaa koskeva muutosehdotus tulevassa hallitustenvälisessä konferenssissa. Komissio tarkastelee myös ehdotusta Euroopan yhteisön perustamissopimuksen 296 artiklan tulkintaa koskevista menettelysäännöistä ja yhdenmukaistetuista käytännöistä.
KIRJALLINEN KYSYMYS E-1483/00 esittäjä(t): Paul Rübig (PPE-DE) komissiolle. Ekopistekiintiöiden leikkaaminen.



Virallinen lehti nro 072 E , 06/03/2001 s. 0063 - 0064



KIRJALLINEN KYSYMYS E-1483/00 esittäjä(t): Paul Rübig (PPE-DE) komissiolle (11. toukokuuta 2000) Aihe: Ekopistekiintiöiden leikkaaminen Itävallan ja EU:n välisen kauttakulkusopimuksen mukaisesti kauttakulkulupien määrää säädellään ekopisteiden avulla. Tänä vuonna myös järjestelmän kiintiöitä tullaan leikkaamaan vuotuisen automaattisen ekopisteiden vähentämisen lisäksi, koska edellisvuonna toteutui tavallista useampia kuljetuksia pienipäästöisten ajoneuvojen ansiosta. Vuoden 1999 talouden kehityksen vuoksi Itävallan kautta kulkevien kuljetusten kysyntä on lisääntynyt, ja nyt ekopistekiintiöihin on odotettavissa uusia ja suhteettoman suuria leikkauksia. Kokemuksesta tiedetään, että jaettujen ekopisteiden määrä ei riitä kattamaan kaikkia Euroopan talouden toimijoiden tarvitsemia kuljetuksia. Tilannetta vaikeuttaa se, että tänä vuonna määriin on tulossa suhteettoman suuri leikkaus. Onko komissio tietoinen siitä, että kauttakulkulupien, toisin sanoen ekopisteiden, riittämättömyys saattaa vaarantaa Euroopan talouskasvun? Mitä komissio aikoo tehdä taatakseen toimitukset eurooppalaisille talouden toimijoille? Loyola de Palacion komission puolesta antama vastaus (19. kesäkuuta 2000) Komissio on velvoitettu Itävallan liittymisasiakirjan(1) pöytäkirjassa nro 9 olevan 11 artiklan 2 kohdan c alakohdan mukaisesti tekemään ehdotuksen käytettävissä olevien ekopisteiden kokonaismäärän pienentämiseksi, jos kuorma-autojen Itävallan läpi tekemien kauttakulkumatkojen määrä ylittää vuoden 1991 tason yli 8 prosentilla. Vuonna 1999 matkojen määrä ylitti vuoden 1991 tason lähes 15 prosentilla. Pöytäkirjassa nro 9 säädetään selvästi, miten tarvittava ekopisteiden vähennys lasketaan, ja vähennys vastaa noin 300 000 kauttakulkumatkaa. Jotta vaikutusta voitaisiin lieventää mahdollisimman paljon, komissio pyrkii jakamaan vähennyksen ekopistejärjestelmän jäljellä oleville 3 ½ vuodelle. Kun vähennys jaetaan tällä tavalla, kuorma-autojen pienentyneet mahdollisuudet kauttakulkuun Itävallan kautta Alppien yli voidaan korvata rautatiekuljetuksilla. Komissio toteaa tässä yhteydessä, että Saksa, Itävalta ja Italia ovat sitoutuneet yhteistyössä parantamaan pohjoisen ja etelän välisiä rautatierahtiliikennepalveluja ns. rautatierahdin valtaväylien avulla. Lisäksi ekopisteiden määrän vähentämisen seurauksia kompensoidaan osittain vuodesta 2001 lisäämällä kuorma-autojen mahdollisuuksia kulkea Sveitsin kautta, kun Sveitsin kanssa tehtävä liikennesopimus tulee voimaan. Ehdotus komission asetukseksi jätettiin Itävallan maantie-, rautatie- ja yhdistetyn liikenteen hallintokomitealle 31. toukokuuta 2000. Ehdotuksesta äänestettiin, mutta se ei saanut riittävää äänten enemmistöä, jotta se olisi hyväksytty. Pöytäkirjassa nro 9 olevassa 16 artiklassa säädetyn menettelyn mukaisesti ehdotus on jätetty neuvoston käsiteltäväksi. (1) EYVL C 241, 29.8.1994.
KIRJALLINEN KYSYMYS E-1688/00 esittäjä(t): Jonas Sjöstedt (GUE/NGL) komissiolle. Luokkaan 2 kuuluvien kurkkujen muoto.



Virallinen lehti nro 081 E , 13/03/2001 s. 0071 - 0072



KIRJALLINEN KYSYMYS E-1688/00 esittäjä(t): Jonas Sjöstedt (GUE/NGL) komissiolle (29. toukokuuta 2000) Aihe: Luokkaan 2 kuuluvien kurkkujen muoto Kesällä 1997 erään ruotsalaisen kurkunviljelijän ja maatalousministeriön tarkastajan välille syntyi erimielisyyttä. Tarkastajan mielestä kurkut eivät olleet tarpeeksi käyriä. Kurkkujen oli oltava taipuneita vähintään kaksi senttimetriä, jotta ne voitiin luokitella luokkaan 2, väitti virkamies. Maanviljelijä sanoi, että hän oli varmuuden vuoksi jättänyt kurkkuerän luokittelematta luokkaan 1 ja että luokkaan 2 kuuluvat kurkut saavat olla kaksi senttimetriä taipuneita. Kiistan aikana kurkut mätänivät. Mitä komissio sanoo asiasta? Millaiset ovat eri luokkiin kuuluvien kurkkujen käyryyttä koskevat vaatimukset? Franz Fischlerin komission puolesta antama vastaus (20. heinäkuuta 2000) Komissio ei ole saanut tähän mennessä tietoa mainitusta tapauksesta, ja se haluaisikin omasta puolestaan tiedustella asiaa Ruotsin toimivaltaisilta valvontaviranomaisilta. Tämän lisäksi komissio haluaisi korostaa, että kurkkujen laatuvaatimuksista 15. kesäkuuta 1988 annetussa komission asetuksessa (ETY) N:o 1677/88(1) vahvistetuissa kurkkua koskevissa yhteisön vaatimuksissa, jotka perustuvat kansainvälisesti tunnustettuihin standardeihin, ei säädetä luokkaan II kuuluville kurkuille niiden käyryyttä koskevia vähimmäis- tai enimmäisvaatimuksia. Tässä luokassa kaupan voidaan pitää kaikenmuotoisia kurkkuja riippumatta siitä, ovatko ne suoria vai käyriä. (1) EYVL L 150, 16.6.1988.